[{"text_idx": "#000000", "text": "Ongi etorriak zaldi lasterketen munduko aterpera."}, {"text_idx": "#000001", "text": "Uztailak 31: kronika + argazki galeria"}, {"text_idx": "#000002", "text": "HomeZaldi lasterketakGure hipodromoaUztailak 31: kronika + argazki galeria"}, {"text_idx": "#000003", "text": "Jardunaldi interesgarri bezain jendetsua. Abuztuko bisitariak nabari dira jada. Jaurlaritzarako prestakuntzazko probetan SPEAK IN COLOURS zaharra eta SOMETHING gaztea nabarmendu ziren, baina guk bakarrik lehenengoa ikusten dugu ordurako aukerekin. Giro bikaina, eguraldi lainotsua eta sorpresa gutxi lehiatiletan."}, {"text_idx": "#000004", "text": "1. Lasterketa: Arbaso hotela (handikaparen 1. zatia). 1.600 m"}, {"text_idx": "#000005", "text": "03 TALESek su eman zion karrerari aurreneko metrotik. Gorputzaldi atomikoa daukanez denak errenkan jarri zituen erritmo bizi-bizian. Sousa izan zen bakarra metro gehiegi utzi ez zizkiona, 01 VETONArekin. Horri eskerrak zuzenaren erdian parean jarri zitzaion eta ozta-ozta gainditzeko gai izan zen, klase punttu bat goitik dagoela gogoraraziz. Halere, Cristina Perezek oso ondo defendatu zuen TALESen aukera azken metroetaraino. 05 LINDA errematatzen saiatu zen baina alperrik. 04 HOLLOKO eta 02 ANAZ erritmoaren bizitasunak ito egin zituen."}, {"text_idx": "#000006", "text": "2. Lasterketa: Moyua eraikuntzak (3 urtekoak). 1.400 m"}, {"text_idx": "#000008", "text": "Hemen ere puntan atera zuenak ez zuen bere postua utzi helmugako langaraino. Sousak taktika errepikatu zuen 04 SOMETHINGekin arratsaldeko bigarren garaipena erdietsiz. Etengabe gorantza dator Noozhoh Canariasen seme hau. Halere ez dugu Jaurlaritzan ikusten, metroz mugatua ematen baitu. Sotoren bi zaldiak sartu ziren bere atzetik, 07 AZUL eta 03 XAY XAY, 07 TURCOri sandwich bat egin eta seko utzi ondoren. 01 BRAVO eta 02 EL OJANCANO faboritoen hutsa ez zen nolanahikoa izan. Bigarrenaren deskarguan bere entrenatzaileak pistaren gogortasuna aipatu zuen. Oso ilun biak."}, {"text_idx": "#000012", "text": "Arratsaldean hirugarrenez saiatu zen Sousa karrera puntan lehertzen, oraingoan 05 KAKAROTTO bizkorrarekin. Esprintean ohitua, gehiegizkoa zirudien berarentzat miliaren distantzia. Baina jockey portugaldarrak oso ondo administratu zuen eta bakarrik azken metroetan amore eman behar izan zuen 01 ROBLEren bultzadaren aurrean. Beste hau maisuki ekarri zuen Janacekek, atzean gordeta, 63 kiloak gehiegi nabari ez zitzan. Hori bai, bere amaierako errematean 09 STERLING GOLD faboritoarekin zetorren Zambudiori nabarmen oztopatu egin zion. Horrengatik ez bazen, jockey gaztean irabazteko adinako indarra zekarrela adierazi zuen. Behor honek ez du suerte handirik, baina denboraldian aurkituko du bai bere karrera. 03 LEITZA berragerpen oso ona izan zuen. Hau ere apuntatuta daukagu gure agendan, hurrengorako."}, {"text_idx": "#000014", "text": "04 LADY MOONek bere debuteko karreraren emaitzari buelta eman zion eta 03 KATALINA faborito nagusia mendean hartu zuen. Jose Michel Rodriguezen Ategorrieta zalditegi donostiarraren garaipena eta poza harmailetan. Gidaritza oso burutsua egin zuen honetan Julia Zambudiok, aurre-aurrean hau ere, amaiera aldera faboritoaren erasoari eutsiz. Biak ala biak desagertutako Lightning Moon hazitako zaldiaren alabak. Dudarik gabe goiztiartasuna genetan zeraman. Beste karrera batean 02 COSI COSIk hirugarren egin zuen."}]